[{"text_idx": "#000000", "text": "Beste Baleike blogak gune bat besterik ez"}, {"text_idx": "#000001", "text": "Hitz horixe izan nuen buruan larunbateko ibilaldian behin baino gehiagotan, inportantea delako ondo hidratatzea, txakalaldiak harrapatu baino lehen. Egurra eman genion, ordea, gorputzari, eta espero bezala maila-maila eginda bukatu genuen, agujetekin eta nekatuta, baina igandean zer okurrituko Peloiari eta bioi eta eskalatzera joatea! Gortzeko jaio ginen, nonbait."}, {"text_idx": "#000002", "text": "Taldean egin nuen jairako deialdia, baina ez zuen arrakasta handirik izan. Apolok agortuta zeuzkan bonusak (puntu positiboak), astean zehar gortzen ibilita; Mutuak, berriz, nahi bai, baina azkenean \u201cezin izan nuen\u201d. Peloia eta biok hasi ginen plana egiten; ni Ziordiko \u201cMarieta\u201d bia berria egiteko gogoarekin nabil aspaldian; Peloiari askorik inporta ez, baldin eta ez bada kanpoko balizetarako plana, hau da, eskalatzen eroso eta disfrutatzen dabilen bitartean, EA konforme. Tartean sartu zitzaigun,ordea, Apoloren gomendioa, \u201cEgin zazue \u2018Birra Moretti\u2019; \u2018Marieta\u2019 noaindik garbitu gabe ziok, oinez egin behar dituk tramo batzuk...\u201d. Birra Morettiri abantaila batzuk ikusi nizkion: oso bia ederra da, gozatzekoa, ezagutzen nuen lehendik, Zumaiara goiz bueltatzeko aukera emango zigun... Eta zerbeza marka italiar horrekin akordatu naiz, \u201cHidratazione, hidratazione!\u201d, larunbateko ibilaldiarekin."}, {"text_idx": "#000003", "text": "Arbarako paretako biak, Ziordian (Smithyren blogetik hartua)."}, {"text_idx": "#000004", "text": "Igande goiza. Zazpietan abiatu gara Arranplatik, eta ilunpetan joan gara Gasteizitik Lautadan barrena Ziordira. Kanteraren atean aparkatu kotxea, orduantxe argitzen, eta paretaren oinetara iritsi gara."}, {"text_idx": "#000007", "text": "Ederki egin ditugu sokaldiak, erraz, bata bestearen atzetik, eta bi ordu eta erdirako goian gara."}, {"text_idx": "#000009", "text": "Eskua eman elkarri, ohiko \u201cEz gattuk makalak!\u201d, eta bezperan sobratutako urdaiazpiko-hondarrak eta barritaren bat janda, trasteak jaso eta behera abiatu gara, goialdetik aurrena eta harrobian barrena, gero, pistan behera. Gu eskalatzen ari ginela ikusi dugu beste batzuek aparkatu dituztela kotxeak, eta beherakoan ikusi dugu non ari ziren eskalatzen, batzuek \u201cRock circus\u201d bidean eta beste batzuk \u201cMarieta\u201d-n. Kotxera iristen ari garela, beste bi lagunekin gurutzatu gara, haiek gora eta gu behera. \u201cJo, sar hadi orain paretan, 12:00etan, eguzki berotan...\u201d, eta Endoiako Julianarekin akordatu naiz, beste behin ere: \u201cEgina bale!\u201d."}, {"text_idx": "#000010", "text": "Zure e-posta helbidea ez da argitaratuko. Beharrezko eremuak * markatuta daude"}, {"text_idx": "#000011", "text": "Gorde nire izena, emaila eta webgunea bilatzaile honetan komentatzen dudan hurrengorako."}]